Oι παράνομοι αυτοί δρούν κυρίως σε ορεινές περιοχές. Την περίοδο που εξετάζουμε τα σώματα των κλεφταρματολών πληθαίνουν, κυρίως λόγω της αποδιάρθρωσης της Αυτοκρατορίας και των αυθαιρεσιών της εξουσίας, γεγονός που οδήγησε πολλούς στην αμφισβήτηση της "νομιμοφροσύνης". Είναι οι "πρωτόγονοι της επανάστασης", όπως έχουν αποκληθεί, που θα αποτελέσουν κατά τον Μακρυγιάννη τη "μαγιά της λευτεριάς" στον Αγώνα της ανεξαρτησίας. Tη θέση της καταρρέουσας Βενετίας στην Ευρωπαϊκή σκηνή παίρνουν τον 18ο αιώνα δύο νέες δυνάμεις: η Αυστρία και η Ρωσία. Στη δεύτερη, το "ξανθό γένος" των ομόδοξων Χριστιανών, θα στρέψουν τις ελπίδες τους οι Έλληνες.